Document ID: 32002R2244

Kommissionens forordning (EF) nr. 2244/2002
af 16. december 2002
om ændring af forordning (EF) nr. 1622/2000 for så vidt angår anvendelse af vinsyre i vinprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), senest ændret ved forordning (EF) nr. 2585/2001(2), særlig artikel 46, og
ud fra følgende betragtninger:
(1) Efter bilag IV til forordning (EF) nr. 1493/1999 kan vinprodukter tilsættes vinsyre.
(2) I Kommissionens forordning (EF) nr. 1622/2000 af 24. juli 2000 om visse gennemførelsesbestemmelser til Rådets forordning (EF) nr. 1493/1999 om den fælles markedsordning for vin, og om en EF-kodeks for ønologiske fremgangsmåder og behandlingsmetoder(3), senest ændret ved forordning (EF) nr. 2066/2001(4), er der fastsat grænseværdier og betingelser for anvendelse af visse stoffer, hvis anvendelse blev tilladt ved forordning (EF) nr. 1493/1999.
(3) Vinsyre (også kaldet L-vinsyre) og dens salte er de eneste stoffer, som må anvendes til at forsyre og afsyre vinprodukter, da de forekommer naturligt i druer og vin.
(4) Det Internationale Vinkontor vedtog i juni 2000 en beslutning om, at der i den internationale ønologiske kodeks skal ske en ajourføring af den monografi, som definerer identifikationskendetegn og renhedsspecifikationer for L-vinsyre, der anvendes ønologisk, som "en naturlig syre udvundet af vinprodukter". Disse renhedskriterier er mere fuldstændige end, men stemmer dog overens med kriterierne i Kommissionens direktiv 96/77/EF af 2. december 1996 om specifikke renhedskriterier for andre tilsætningsstoffer til levnedsmidler end farvestoffer og sødestoffer(5), senest ændret ved direktiv 2002/82/EF(6).
(5) For at sikre produkter af høj kvalitet og bevare vins ægthed og naturlige karakter under overholdelse af gode ønologiske fremgangsmåder bør der i forordning (EF) nr. 1622/2000 indsættes en bestemmelse om, at vinsyre, der anvendes ønologisk, skal stamme fra landbrugsprodukter, idet der tages hensyn til specifikationerne i OIV's internationale ønologiske kodeks.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
I artikel 8 i forordning (EF) nr. 1622/2000 indsættes:"Vinsyre (L-vinsyre), hvis anvendelse er fastsat i stk. 1, litra l) og m), og stk. 3, litra k) og l), i bilag IV til forordning (EF) nr. 1493/1999, skal stamme fra landbrugsprodukter og bl.a. være udvundet af vinprodukter. Den skal også overholde de renhedskriterier, der er fastsat i Kommissionens direktiv 96/77/EF(7)."
Artikel 2
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 2002.

Labels: 15
17
6